CPANEL คว้างาน 4 อสังหาเจ้าใหญ่กว่า 100 ล้าน ดันแบ็กล็อกเฉียด 1.2 พันล้าน
CPANEL เซ็นสัญญาลูกค้าแนวราบรายใหญ่ 4 ราย มูลค่ารวมกว่า 108 ล้านบาท หนุนแบ็กล็อกในมือเพิ่มขึ้นเป็น 1.19 พันล้านบาท
CPANEL เซ็นสัญญาลูกค้าแนวราบรายใหญ่ 4 ราย มูลค่ารวมกว่า 108 ล้านบาท หนุนแบ็กล็อกในมือเพิ่มขึ้นเป็น 1.19 พันล้านบาท
8 มี.ค. 2566

นายชาคริต ทีปกรสุขเกษม กรรมการผู้จัดการ บริษัท ซีแพนเนล จำกัด (มหาชน) หรือ CPANEL เปิดเผยว่า ทิศทางการดำเนินธุรกิจไตรมาส 1/66 มีแนวโน้มเติบโตดีต่อเนื่อง โดยบริษัทเซ็นสัญญาลูกค้าแนวราบรายใหญ่เพิ่มจำนวน 4 ราย มูลค่า 108 ล้านบาท ได้แก่ บริษัท ศุภาลัย จำกัด (มหาชน) หรือ SPALI, บริษัท สัมมากร จำกัด (มหาชน) หรือ SAMCO, บริษัท โนเบิล ดีเวลลอปเมนท์ จำกัด (มหาชน) หรือ NOBLE และ บริษัท ธีรินทร์พร๊อพเพอร์ตี้ จำกัด ส่งผลให้บริษัทมีงานในมือ (Backlog) ณ 15 ก.พ.66 ประมาณ 1,194.10 ล้านบาท และอยู่ระหว่างการเจรจาอีกหลายราย
สำหรับภาพรวมตลาดอสังหาริมทรัพย์ปี 66 คาดว่ามูลค่าการก่อสร้างภาคเอกชนจะเติบโตประมาณ 4% ส่วนใหญ่มาจากการขยายตัวของการเปิดโครงการที่อยู่อาศัยใหม่ๆ ทั่วประเทศ แต่ก็ยังมีปัจจัยที่ต้องเฝ้าระวัง อาทิ การปรับเพิ่มของต้นทุนแรงงาน และต้นทุนวัสดุก่อสร้าง ที่จะส่งผลให้ต้นทุนการก่อสร้างปรับตัวสูงขึ้น ซึ่งปัจจัยดังกล่าวทำให้ความต้องการใช้ผลิตภัณฑ์แผ่นคอนกรีตสำเร็จรูป (Precast Concrete) มีแนวโน้มเพิ่มขึ้น เนื่องจากผู้พัฒนาอสังหาริมทรัพย์มีความจำเป็นในการบริหารความเสี่ยง ลดต้นทุน ลดเวลาการก่อสร้าง ลดจำนวนแรงงาน ซึ่งถือเป็นโอกาสของบริษัท
ขณะที่ผลประกอบการปี 65 ทำนิวไฮเป็นปีที่ 2 มีรายได้รวม 433.97 ล้านบาท เพิ่มขึ้นจากช่วงเดียวกันของปีก่อนที่มีรายได้รวม 312.43 ล้านบาท จำนวน 121.53 ล้านบาท หรือเพิ่มขึ้น 38.90% มากกว่าเป้าหมายที่วางไว้ที่ 35% และมีกำไรสุทธิ 68.00 ล้านบาท เพิ่มขึ้นจากช่วงเดียวกันของปีก่อนที่มีกำไรสุทธิ 31.83 ล้านบาท จำนวน 36.17 ล้านบาท หรือเพิ่มขึ้นถึง 113.60%